地名: 知禮 (慶尚道, 縣（監）)
年: 1521.0

○壬午/上御思政殿。 領議政金詮、左議政南袞、右議政李惟淸、吏曹判書洪景舟、右贊成李繼孟、兵曹判書高荊山、漢城判尹任由謙、戶曹判書韓世桓、刑曹判書金克愊、知中樞府事韓亨允、右參贊李荇、戶曹參判曺繼商、漢城右尹柳湄、兵曹參判方有寧、刑曹參判李沆、吏曹參判金謹思、禮曹參判李蘋、禮曹參議李成童、都承旨尹希仁、右承旨金希壽、弘文館副提學尹殷弼、典翰任樞、應敎蔡忱、副應敎鄭百朋、校理朴閏卿ㆍ表憑、修撰沈思順、博士鄭世虎、記事官姜顯ㆍ李夔ㆍ宋純入侍。 詮曰: "臣初意, 可以爲奏聞, 更思之, 措辭爲難。 且先帝之命, 從之與否, 不可取稟於中朝, 惟呈文禮部, 似近於理, 而勢亦難也。" 袞曰: "奏聞, 固爲不當, 而取稟, 尤非也, 惟呈文一事似當。 但天使方在我國, 終若迫之, 其言之不從, 未可必定, 而先令使臣呈文禮部, 勢似極難。 況登極使其職有異, 雖或呈文禮部, 必不聽理也, 廣收諸議以處之, 可也。" 惟淸曰: "臣初意, 火者猶可從也, 採女則有先帝遺詔, 天使如見之, 則必無以爲言也。 及見遺詔後, 還出不恭之語, 以辱國家, 痛心莫大焉。 臣入歸, 若奏聞此事, 則其還, 必不速也。 然雖加留數月, 國家若有當奏之命, 則臣當竭力爲也。 新帝之命, 則不可違也, 正德之亂命, 不必從也。" 景舟曰: "此議不定, 專是出於先帝亂命故也。 新帝之立, 疑革弊事, 故其議若彼。 然天使不以遺詔爲實。 而但云帝命, 不可違也。 然則勑使在國, 而徑爲奏稟。 其何以措辭乎? 新帝之事, 在國不能詳知者, 而强之至此, 則天使必以拒命爲怒, 及還中朝, 其言可慮也。 奏聞、呈文, 事似可爲, 而勢實爲難。 凡慮事, 必顧後而處之, 可也。" 繼孟曰: "臣之意, 與詮、袞實同、奏聞之事, 多方計之, 不知其可也。 天使若云: ‘本國已奏請, 俺等當還, 決然棄去, 則其後事, 極爲難也。’ 且無國命, 而使臣私自呈文, 尤爲不可也。" 荊山曰: "奏文無根據事, 只據遺詔一事而已。 然不可以此爲據, 而拒之耳。 雖多方解說, 天使無搖動。 幸還中朝, 以逆命爲言, 則事極爲難也。 採女入朝, 自有古例。 如不獲已, 則依其言亦可也。" 由謙曰: "臣之意, 前日當議得時, 與詮、袞同啓奏請事, 極爲難處。 採女、採火者兩件事, 若得不爲, 則殊是好事, 然若一從而一違, 則事未必爲易也。 哀詔當及此國, 則據之不爲無辭, 何能以傳聞於人者爲實, 入諸奏聞之旨耶? 若如金銀之貢, 則猶可辭以非土産而奏稟, 此則曾有古例, 勢甚難也。 天使若護本國, 其還, 善辭以答則好也, 若是牢執, 其庇護之理, 似無望也。" 世桓曰: "如惟淸所啓, 奏聞爲當。 當新帝正始之初, 如此等事, 必不容爲。 今若奏聞, 則雖採而入送, 或於中路, 亦可還也。 哀書雖不到我國, 已得見其書, 則亦可據奏也。" 克愊曰: "先帝已崩, 亦有遺詔, 此事必得免焉, 故前議如彼耳。 天使必不速還, 則奏聞後, 猶知朝廷發落, 幸未及來, 天使先還, 其於中道, 亦可還也。 日致誘語, 遙望天使自止之, 固非順於正者也。" 亨允曰: "奏聞而不得見允, 則果是無光, 而此輩陰中亦在可慮。 然奏請使幸未及還於天使未發之前, 則其可採而與之, 雖於中路得還, 亦已多矣。 呈文事, 不受國命, 私便爲之, 勢固難。" 荇曰: "奏而得請則好也, 不然則其害尤多。 且天使久留於此, 徑爲奏請, 則彼輩必以本國不行勑命爲言, 而免久留之責矣。" 繼商曰: "哀書雖不到我國, 使天下咸聞, 則據而奏之, 其辭何難? 朝廷亦必以此事爲不穩奏, 而得請則無疑也。" 有寧曰: "以一帝之命, 火者則從而與之; 女則防而不與, 有乖於事體。 此事, 固出於帝之亂命, 奏請爲穩。" 沆曰: "當速奏聞, 知朝廷之意, 然後處之, 事甚易也。 新帝卽位, 雖承襲之君, 不可一從其命, 必多革而改爲者。 觀其遺詔, 亦可知也。 且新帝方居喪, 採女以進, 尤是不當。 奏聞後處之, 爲當。" 謹思曰: "以奏請爲不便者, 固是正事。 但新帝卽位, 革去弊政。 先帝亂命, 不必從之, 而一從一違, 則尤不當也, 況帝方在諒闇中耶? 哀書雖不到本國, 頃爲發喪。 只據玆書, 則據爲奏聞, 何復爲難?" 蘋曰: "臣意與詮、袞同。 臣意以爲, 新天子若賢君, 則必已勑還天使, 尙無是命, 此實可慮。 上使云: ‘新天子在藩邸好獵。’ 則固有疑端也。 乞憐要免之言, 果爲區區, 然事勢逼迫耳。 在外間聞之, 天使每以本國, 防其所欲爲怒。 宦寺輩權重朝廷, 而新帝之事, 且不能知也, 則彼輩口舌, 亦可懼也。 不可使有怒, 如有所言, 一從可也。 此雖不與於今日之問, 然臣意常如是, 故幷啓之。" 成童曰: "遺詔以爲, 已採之女, 俱令放還云, 則其終, 安知有悔而然哉? 先送登極使, 以賀正位, 次送幼女, 則禮部其以我國知禮乎。新帝政治, 不得探實之言, 亦然, 然在外間, 以新帝妄擬正德, 亦未安, 直當奏請而已。" 殷弼曰: "據哀書爲奏之意, 已啓之。 大抵, 前朝李若上疏, 以他國之人, 離父、離母, 顚沛號哭, 縊死、投穽等狀奏聞, 帝遂納之。 此不獨計一時之弊, 遠慮後世耳。 今若一意拒之, 則必逢天使之怒, 不如一邊奏聞, 一邊採給, 而若是, 則天使無怒, 而女亦於中道得還耳。 一時採若干女以獻, 雖無大弊, 然以本國之人, 遠徙中朝, 亦非易事也。 據哀書以奏, 最得其當也, 呈文則不可爲者也。" 一司之意, 皆與殷弼同也。 希仁曰: "奏聞而蒙準與否, 未可必, 則與天使相抗, 最爲難甚, 故院意以呈文爲當。 今聞, 凡外國之文, 不得直呈禮部, 而多有經歷處, 則事勢果爲難也。" 上曰: "此事議之已久, 尙不歸一, 不得已速定者, 故今日召卿等來也。 予之初意以爲, 火者則猶可從也, 至如女子則正德之亂命, 不必俱從。 後聞大臣之意, 皆以爲不可不俱從, 而天使亦受帝命而來, 必不欲空還也。 乞於天使, 望其自止, 不獨戾於一時, 亦有議於後世者也。 此事, 古有其例, 則今爲防奏, 措辭實難。 天使果以營其(和利)
                〔私利〕
              , 如是久留, 而其還, 以本國不行勑事爲言, 則事亦非也。 登極使之行, 亦以不行, 久留未還事, 言諸中朝云, 則此言, 亦必有後計而言也。 此事, 非自今日開端, 則一如天使所言, 可也。" 袞且曰: "我國之人遠送異國, 固非臣等之意, 而後弊亦非不計也。 但我國, 自祖宗以來, 事大無違, 而今或弊端一起於玆事, 則其爲後弊, 何可量哉? 雖欲奏聞, 其爲順辭, 恐未得也。" 詮曰: "天使若云: ‘不行勑事, 故久留。’ 云, 則事極爲難。" 上問諸議, 皆以爲, 一邊奏聞, 而一邊採送, 然不可奏請, 而且採送也。 繼孟曰: "此事非年年徵於我國者, 勑使在此, 防奏實難。" 惟淸曰: "受辱於天使, 已爲不小, 至爲痛心。 奏聞非有違誤, 豈有見拒之理? 以小臣一身之事, 計之, 則受奏聞而往, 必有加留之弊。 然事若得理? 則臣不厭其勞苦也。" 上曰: "以帝命爲輕, 而欲使使臣之權爲重之計, 固非正大事也。" 殷弼曰: "欲蒙大人之惠爲言, 乞於使臣, 卑屈莫甚, 至爲未安。" 上曰: "此言, 然也。" 景舟曰: "不然。 凡事, 有經有權, 他如正士爲使, 則不可出此言, 如此無知輩, 以權變答之無妨。 國事若尤爲難, 則雖如此之事, 亦不可不爲也。" 上曰: "當初, 果可以大人庇護本國爲言, 其後則不可卑乞。" 忱曰: "爲國之計, 非奏聞則採給而已, 乞憐天使, 則非也。 言辭太卑, 故彼輩尤爲輕侮耳。 臣意, 以奏聞爲至當。" 上曰: "奏聞與採送中, 決其國議, 則安有是辱哉?" 忱曰: "我國之事, 不可不計。 今此一事, 於一時之冤抑, 萬世之弊端, 俱有係焉, 是宜留念。" 上曰: "奏聞後天使若待回報, 則好也, 幸怒而棄去, 則事極爲誤, 勢固難也。" 景舟曰: "上使云: ‘今雖採送, 或於中道還來。’ 則事終必不爲, 而如是强之者, 不過欲成其利欲耳。 欲若易充, 則必不留也。" 希仁曰: "奏聞則是, 特抗帝之命也。" 上曰: "天使初言奏聞時, 不更問而直奏, 則已自言之, 不得爲怒也。" 惟淸曰: "議不歸一, 請自上裁斷。" 袞曰: "此, 豈可輕易處之者乎? 當時, 以爲不可奏聞者之意, 亦非以與國之女爲安也, 自祖宗朝已有成規, 不可私自輕處故也。 我國之計, 謹守方貢, 不爲自失, 而奉勑使來, 則敬而接禮, 愼以行命而已。 上國雖有非禮之事, 爲下國, 不可少有正之之計。 參考《謄錄》, 則在祖宗朝, 一順上國命, 無違而已, 今何可以先帝亂命、新帝諒闇等語, 有聞於上國哉?" 惟淸曰: "進香、陳慰後, 採女繼進, 於事體實爲不當。" 忱曰: "新帝更始之初, 據遺詔以奏, 必有蒙準之理。 如以爲不當, 則從後採進, 亦似未晩。" 上曰: "奏聞則是實正事, 然欲擧亂命、諒闇等語, 爲規正之計, 則非也。 當時之計, 採而給之, 而幸得還於中道, 則於事體, 皆得也。" 繼孟曰: "今觀天使之意, 雖如是言之, 終不帶去, 丁寧也。" 上曰: "天使雖自不採而去, 恐以我國不許, 爲言於中朝也。" 袞曰: "外方則各官婢子, 內則各司婢子取來, 令天使自擇, 可也。" 上曰: "親擇之時, 前或有之, 然此不合於事體。" 袞曰: "令天使自取, 可也, 何必親擇? 此亦在祖宗朝, 規模未定之時, 爲其事大至誠之一事也。" 沆曰: "新帝之意, 不得悉知, 故奏稟其意耳, 非拒之也。 是, 固出於先帝亂命故也。" 上曰: "取稟則未還報前, 不可一邊採送, 若採送則又不可先爲奏聞, 二者必有一失也。" 希壽曰: "採之則年歲及取之之數, 其可預定。" 上曰: "京城人亦可採耶? 一如火者例, 俱取於外方, 可也。" 袞曰: "宣德九年有採女之命, 十年帝崩。 正統之初, 採女與否, 無文書可考也。" 荇曰: "其時則不與此時同。 帝初謂本國使臣曰: ‘汝歸採女, 以待使者出去, 入送。’ 云, 而未久帝崩, 故不採送。 今亦帝崩, 不可採送也。" 景舟曰: "京中之人不可採也, 以外方之人採之, 何如? 京中婢子採之, 則人相傳言, 天使幸有聞知, 則必以賤而不肯也。" 上曰: "以外方官物而採之, 可也。" 希壽曰: "以幾歲以上者爲採耶?" 上曰: "自十三至十七歲者, 何如?" 袞曰: "年歲雖當, 而資質不當者, 不可採也。" 左右曰: "其採去數, 當幾何?" 上曰: "採十人何如?" 由謙曰: "量採二十餘人, 令天使自擇何如?" 上曰: "只採十五人可也。"